Papersnake/gushiwen huggingface dataset:
锦瑟清商引
汪元量（宋代）

玉窗夜静月流光。拂鸳弦、先奏清商。天外塞鸿飞呼，群夜渡潇湘。风回处，戛玉铿金，翩翻作新势，声声字字，历历锵锵。忽低颦有恨，此意极凄凉。

炉香帘栊正清洒，转调促柱成行。机籁杂然鸣素手，击碎琳琅。翠云深梦里昭阳。此心长。回顾穷阴绝漠，片影悠扬。那昭君更苦，香泪湿红裳。
松溪
释居简（宋代）

翠盖童童胜碧油，老根络石漱溪流。秋池两部吾无取，留得江声在屋头。
南雄沙水村别四兄诸侄
黄公辅（明代）

分手踌躇沙水边，春风拂袖倍凄然。长安去路云风迥，阮曲归途节序迁。

补衮惭予非美锦，飞黄期尔著先鞭。驱驰皇路男儿事，无那离情各恨天。
晚登钟楼即事
李彭（宋代）

幽栖无热客，地僻自鸣蛙。危楼一登眺，晚凉清兴赊。

疏林方寂历，恶木半槎牙。五峰在北户，慰眼落玄花。

危樯渡洲渚，暮帆收日斜。峦岗念徐稚，去及东吴瓜。

雪山轻几许，高士正浮楂。南州苦牢落，秋鲈寒可叉。

愿怀张校尉，莫作贾长沙。何繇致叩叩，翠柏故啼鸦。
秋兴八首·其一
杜甫（唐代）

玉露凋伤枫树林，巫山巫峡气萧森。
江间波浪兼天涌，塞上风云接地阴。
丛菊两开他日泪，孤舟一系故园心。
寒衣处处催刀尺，白帝城高急暮砧。
寄李文亭同年 其一
武亿（清代）

不见李夫子，今且岁一周。坐滞冷官局，和意但无求。

引水灌庭竹，瘦影对摇秋。时泛一尊酒，呼与此君酬。

相要依岁寒，劲节两相留。
游智门寺
张弋（宋代）

传闻此地有龙飞，佛殿残砖刻凤螭。
事去千年无问处，寂寥霜草卧苔碑。
仲一以诗来用韵奉答
陈傅良（宋代）

陪侍经帏涉岁年，亦尝尚论鞠衣贤。
如今三嗅馨香泣，惟恐将诗去浪传。
昭长老请赞
释法薰（宋代）

全无孔窍，指桑骂柳。
瞎衲僧正眼，破东山暗号。
三点前，三点后。
起模画样已无端，一任傍人论好丑。
临江仙 宫月
万锦雯（清代）

最是六宫明月好，蓬壶缥渺如浮。暇须半捲未央楼。

钟声穿玉浮，花影暗金沟。

钗换盘龙衣换绣，羊车犹伺宸游。云中仙露问谁收。

夜深箫鼓歇，团扇有人愁。
偶兴
释绍嵩（宋代）

暖日薰杨柳，溪风为肃然。
浣衣逢野水，拥锡上泷船。
元是沧浪客，闲寻空谷泉。
病来诗久废，喜此得终篇。
郊庙歌辞。享太庙乐章。恭和
佚名（唐代）

礼周三献，乐阕九成。肃承灵福，悚惕兼盈。
李杜
刘克庄（宋代）

李杜文章宗，继者宜重黎。
伯禽视熊骥，未易分高低。
小者善钩鱼，大者能栅鸡。
世无托孤者，练葛谁提携。
谪仙葬青山，女嫁为农妻。
州牧选高援，使嫔于中闺。
曰禽鸟有匹，宁合不愿睽。
生于隋唐后，名与姬姜齐。
吾家中垒公，惜不经品题。
次韵余庆长春梦
释德洪（宋代）

阿环梦回如堕云，砚中玉纤如醉文。香囊翠被不复见，华清草木犹醺醺。

仙郎春光洗怀抱，柔情不断如芳草。软风细涨玉横斜，一尾追风北山道。

词锋落纸磨秋霜，千首今馀万丈光。从来支遁识神骏，岁月不知君意长。
送郭秀才
顾况（唐代）

故人曾任丹徒令，买得青山拟独耕。

不作草堂招远客，却将垂柳借啼莺。
城上亭二首阙 其二
孔武仲（宋代）

湘潭之酒今稍薄，粉白水清亦不恶。百钱换得一斗归，复此悠然纵杯酌。

醉中衡华皆秋毫，肯复刺眼事锥刀。层林密叶风力豪，钧天震响春台高。
钓台诗
范仲淹（宋代）

汉包六合罔英豪，一个冥鸿惜羽毛。世祖功臣三十六，云台争似钓台高。
题终南翠微寺空上人房
孟浩然（唐代）

翠微终南里，雨后宜返照。闭关久沈冥，杖策一登眺。

遂造幽人久，始知静者妙。儒道虽异门，云林颇同调。

两心相喜得，毕景共谈笑。暝还高窗眠，时见远山烧。

缅怀赤城标，更忆临海峤。风泉有清音，何必苏门啸。
述怀呈殿干碧梧友云
汪珍（元代）

门巷萧萧叶拥篱，僻居尤自畏人知。读书未及半袁豹，问士谁人甲蔡尼。

万壑风号天欲雪，一溪梅发梦寻诗。百年将半犹羁旅，可待麻鞋受拾遗。
次韵子由送陈侗知陕州
苏轼（宋代）

谁能如铁牛，横身负黄河。
滔天不能没，尺箠未易诃。
世俗自无常，徐公故逶迤。
别来不可说，事与浮云多。
当时无限人，毁誉即墨阿。
虚声了无实，夜虫鸣机梭。
相逢一笑外，奈此白发何。
天骥皆籋云，长鸣饱刍禾。
王庭旅百宝，大贝随弓戈。
君独一麾去，欲赓五袴歌。
甘棠古乐国，白酒金叵罗。
知君不久留，治行中新科。
过客足嗔喜，东堂记分鹅。
此外但坐啸，后生工揣摩。
满庭芳（代上陈帅生日）
洪适（宋代）

昴宿光芒，德星家世，当时飞舞华旗。风清玉宇，珠露缀瑶枝。八华苍苍耸壑，同椿木、同数秋期。黄堂上，油幢转影，美酒注金卮。

英躔，名誉早，青箱传学，黄绢D461辞。说江东治行，召杜肩齐。畏爱双行五管，收绣斧、却把旌麾。欢声沸，明年此日，公在凤凰池。
金人捧露盘·庚寅岁记奉使过京师感怀作
曾觌（宋代）

庚寅岁记，奉使过京师，感怀作

记神京，繁华地，旧游踪。正御沟、记水溶溶。平康巷陌，绣鞍金勒跃青骢。解衣沽酒醉弦管，柳绿花红。
到如今、馀霜鬓，嗟前事、梦魂中。但寒烟、满目飞蓬。雕栏玉砌，空锁三十六离宫。塞笳惊起暮天雁，寂寞东风。
全椒张公有诗在北山西庵僧者墁之怅然有感
王安石（宋代）

十年怊怅蹑山阡，终欲持杯滴到泉。
东路角巾非故约，西州华到漫修椽。
幽明永隔休炊黍，真俗相妨久绝弦。
遗墨每看疑邂逅，复随人事散如烟。
元旦日蚀
陆深（明代）

白日众阳宗，王正四序首。况此月初吉，食之亦孔丑。

故老相惊月，百年未曾有。颇闻文皇时，兹事亦匪偶。

当其君臣会，灾祲岂能久。宋公才一言，荧惑乃却守。

于今太阳厄，从申直至酉。群僚萃南宫，簪组纷前后。

台史报初亏，稽首再三扣。元臣跪伐鼓，申救情独厚。

高高若罔闻，啖食未满口。乍疑璧微缺，忽若镜中剖。

须臾如月初，恍欲露星斗。惨淡不可辨，氛霾互缠纠。

天人会相通，垂戒固不苟。吾闻月掩日，其事果然否。

无乃阳道衰，遂为阴所走。月本傅日行，代明得称耦。

倘使日景亏，月光安所受。其事或渺茫，吾欲徵神瞍。

载观春秋书，一一各有取。下土虮虱臣，惭无捧日手。
送糟蟹遗制幕
李曾伯（宋代）

江乡霜后饱珍肴，万里持来仅带糟。
虽惜横戈酣白蚁，尚知解甲护红膏。
开樽祗觉牵归兴，作赋犹当继老饕。
油幕晚寒梅影静，亟持大白荐双鳌。
自然解印北还作古风送行
李光（宋代）

徐侯古循吏，作牧海南边。三载抚民夷，擒纵出拘挛。

里巷绝嗟呼，囹圄无淹延。父老有好词，不见吏索钱。

忽闻解印绶，蛮歌惨离筵。远控横海鲸，追蹑凌波仙。

寄语广利神，无令飓风颠。临行一麾手，万事尽弃捐。

勿作儿女恋，咿嚘涕潺湲。火云赤峥嵘，修途愿加鞭。

爱君气猛厉，心似铁石坚。迥悟出世法，痛扫习气缠。

明窗净棐几，华藏了大千。别语徒谆谆，维摩本无言。
晓阴
弘历（清代）

晓阴重春宇，伫看久徘徊。润□青郊纵，霏微数点才。

祝风其莫作，恐霁又云开。点笔艰佳句，惟应道惜哉。
偈颂一百三十六首
释惟一（宋代）

一著高一著，一步阔一步，
堕在平常。一著亚一著，
一步却一步，失在巇嶮。
二俱不涉，七达八通。
龙袖拂开全体现，象王行处绝狐踪。
沧浪亭
杨杰（宋代）

沧浪之歌因屈平，子美为立沧浪亭。亭中学士逐日醉，泽畔大夫千古醒。

醉醒今古彼自异，苏诗不愧离骚经。
戒惜字纸
张渊微仆（宋代）

万般诸字文，即与藏经同。
安在不净处，堕作厕中虫。
游九锁
关澥（宋代）

山下寒流咽细泉，晓林浮日自生烟。九峰密锁疑无路，五洞潜生别有天。

羽客依山多得道，昔人涉海谩求仙。我来要学栖真事，愿借孤云一榻眠。
偈颂一百六十首
释宗杲（宋代）

四月十五这公案，七月十五方结绝。
即今这里许多人，人人有理难分雪。
和弟邦佐邦达贺得节
姜特立（宋代）

初出乡关叹屡空，行人愁见暮云重。
倦投山馆怜吾足，踏遍千峰与万峰。
临终召客（一作病中见落花）
颜令宾（唐代）

气馀三五喘，花剩两三枝。话别一尊酒，相邀无后期。
湘潭舟中 其一
尚镕（清代）

湘水斗风起，竞趋青草湖。扬帆转逆流，衡面看模糊。

众山忽相转，簇簇如画图。藤老树蟠龙，岩空泉吐珠。

锁江铁门固，刺天石笋粗。好鸟若招人，隔坞争相呼。

迩来正平子，耻逐屠与沽。当寻工部踪，入山古为徒。
端午绝句二首 其二
谢逸（宋代）

病臂懒缠长命缕，破衣羞带赤灵符。樽中有酒不得醉，忆著三闾屈大夫。
东坡在惠州窘于衣食以重九近有樽俎萧然之叹
赵蕃（宋代）

閒居起常早，倦巾首如蓬。
偶繙西都书，意外文字工。
清名谁为高，凛凛惟楚龚。
当时岂无人，罕与二子同。
乃知土生世，不贵侯籍通。
九原如可作，何惮执鞭从。
望思台
李山甫（唐代）

君父昏蒙死不回，谩将平地筑高台。

九层黄土是何物，销得向前冤恨来。
西陬牧唱词二十六首 其二十六
王芑孙（清代）

镇西哈密限嵷蜕，库舍图山扼二邦。右地北庭归我闼，汉唐宁不愧招降。
有感
陆游（宋代）

温洛荣河拱旧京，从来人物富豪英。
报仇虽有楚三户，守节得无齐二城？胡寇宁能断地脉，王师行复畅天声。
风麟久伏应争奋，勉为明时颂太平。
寒食漫兴
童轩（明代）

黄鸟绿阴春树浓，韶光大半转头空。一百五日寒食节，二十四头花信风。

杜老只应偿酒债，步兵何用哭途穷。人生遇景且为乐，莫遣霜华点镜中。
黄池对月
王十朋（宋代）

白帝去年月，黄池今夜看。风将清玉宇，云不碍金盆。

明镜飞边远，霓裳舞处寒。论文一尊酒，欣对旧同官。
送知府张路钤还阙
晁说之（宋代）

櫜戈未肯下灵州，白马将军今白头。将军父子重儒术，坐有绿衣人则休。

六年谣颂流圁洛，卧使雕山添岞崿。看山饮水无一事，日俸岁饥欣自若。

匹马飘飘朝九天，晚交送别亦潸然。烦君去路望嵩少，猿鹤相思端可怜。
三韵杂咏七首
李若川（宋代）

斯人异好恶，是非汩真情。
鹅有翅莫飞，蛇无足能行。
世事亦如此，未可一概评。
上魏南夫丞相
释宝昙（宋代）

浩如都会藏槃槃，静若江汉捐涛澜。
公手不动安如山，人在广莫行宽闲。
昨朝斋戒谒帝还，精祷默际天人间。
风雨燠寒吾臂端，此道不远求诸难。
异时谈笑闻斑斑，王门至今人扣斗，
翕然四海忘家艰，父歌母嬉儿团圞。
深耕熟耰输上官，仓廪府库堆层峦。
下窥王谢规摹悭，蜀山万里逾人寰。
桃李不识春风颜，残膏自可苏痹顽。
真宰於我夫何癏，百身报以期衔环。
题法华寺绝顶禅家壁
方干（唐代）

苍翠岧峣逼窅冥，下方雷雨上方晴。飞流便向砌边挂，

片月影从窗外行。驯鹿不知谁结侣，野禽都是自呼名。

只应禅者无来去，坐看千山白发生。
病中夜坐
杨万里（宋代）

月流银汉小徘徊，似恋空庭独树梅。
玉漏听来更二点，烛花翦树晕重开。
病身不饮看人醉，乾雪无端上鬓来。
後日老襄知健否，只今六九已摧隤。
和景浮游山 其二
陈献章（明代）

青云偶共白云飞，白云閒映山人衣。一路风光春淡泊，隔林烟霭昼霏微。

江山到我无前辈，造物磨人是小儿。花下一壶休泻尽，明朝留得送春归。
咸淳
许月卿（宋代）

咸淳风乐好，淳厚似咸平。
人意逢春乐，天心遇社晴。
征僮催远信，舞袖促新声。
今岁梅能耐，咸平诗可盟。
散愁四首
宋伯仁（宋代）

著意功名四十年，柳花空满鬓丝边。
男儿无补朝廷事，有愧饥餐困即眠。
登白鸟山诗
宗炳（南北朝）

我徂白鸟山，因名感昔拟。仰升数百仞，俯览眇千里。

杲杲群木分，岌岌众峦起。
重阳前二夕扶胥舟中赋得橹摇背指菊花开
欧必元（明代）

秋水自潆洄，潮生去棹催。但逐青枫冷，遥见黄花开。

霜华侵澹月，香气扑馀杯。回首思三径，鸣榔送酒来。
闲闲堂
赵秉文（金朝）

天运如转毂，日月如循环。人生天地内，顷刻安得闲。

所贵心无事，心安身自安。低头拾红叶，仰面看青山。

朝听新泉响，暮送飞鸟还。清晨了人事，过午掩柴关。

高非出天外，低不堕尘寰。花落鸟声寂，我处动静閒。
和庞丞相
宋祁（宋代）

顾我支离甚，惟公念不才。
朱颜为列郡，白发入中台。
阁道通天禄，宫门拂斗魁。
论班元后郑，作赋或延枚。
病肘垂杨老，危心一橹摧。
根愁江北变，叶喜洛阳来。
自昔边州重，当年蜀驭催。
烧烽看朔漠，扪井歷崔嵬。
粗可繙前史，何能调禁财。
流光成浩荡，孤宦易嫌猜。
曲外悲絃剩，机头谤锦开。
无功惭远志，有吏笑然灰。
左辖真虚忝，仙曹复滥陪。
门鶋愁眩转，轩鹤老毡毸。
倾否知攸往，成章恧所裁。
贾生空问卜，楚客但劳媒。
特召依明主，生还揖上台。
缇油观册府，巾履记翘材。
长跪怀人句，徐传道旧杯。
今兹宣父冶，终得铸颜回。
送储十二还庄城
綦毋潜（唐代）

西坂何缭绕，青林问子家。天寒噪野雀，日晚度城鸦。

寂历道傍树，曈曨原上霞。兹情不可说，长恨隐沦赊。
归崑山省亲别太学同舍
郭章（宋代）

菽水年来属未涯，羞骑款段出京华。
涨尘面旋风头紧，绮照支离日脚斜。
掠过短莎惊脱兔，踏翻红叶闹归鸦。
不堪回首孤云外，望断淮山始是家。
活人歌
释印肃（宋代）

大圣灵验普庵圆，广施含灵遇有缘。
信心清净通灵感，万病俱销释业愆。
文殊体，用普贤，
活人歌裹现金仙。药王药上非他术，
扁鹊孙真共一言。分三服，
净水煎，莫将血味污心田。
万物有形皆我体，但行慈德解仇冤。
内无想，外无缘，
何必神方肘后传。身心本是金刚体，
不解观心被业缠。药病销，
心月圆，信时佛岂独西天。
在在处处人皆有，世间无比这灵源。
除罪垢，脱百冤，
解使昏□朗义天。信知非我谁为病，
大士维摩笑裹眠。众生病，
我不颠，体没众生我病痊。
不二法门谁敢道，金毛师子露身全。
速投药，解尘缘，
莫学群迷眼似圣。随机应感非难易，
信手拈来不用钱。
水调歌头·今夕知何夕
赵长卿（宋代）

今夕知何夕，秋色正平分。嫦娥此际，底事越样好精神。已是天高气肃，那更清风洒洒，万里没纤云。把酒临风饮，酒面起红鳞。歌一曲，舞一曲，捧金樽。从他妄想，老兔憔悴正纷纷。我为桂花醉，明日扶头不起，颠倒白纶巾。天若知人意，夜雨莫倾盆。
过采石吊李白墓四首 其一 一快其遇知章也
郭之奇（明代）

英豪相视一杯中，笑向金銮顾紫宫。貂作当年知己具，靴留千载侍臣风。
柳絮
杨亿（宋代）

琼蕊飘英逐吹繁，建章飞舞入千门。
羌人自怨残梅曲，庄叟还迷梦蝶魂。
汉苑风光随猎骑，洛城花雪扑离樽。
锦帆蔽日隋隄远，枉逐东流箭浪翻。
春思
徐祯卿（明代）

渺渺春江空落晖，行人相顾欲沾衣。楚王宫外千条柳，不遣飞花送客归。
送潘湖南二首
赵蕃（宋代）

湖海频年历四迁，治声往往遂无前。
长沙夜席喜今召，右史素风追昔传。
要识平治端有道，不知论奏孰为先。
岂惟人士想风采，闻说天心正渴贤。
夜月渡江
沈德潜（清代）

万里金波照眼明，布帆十幅破空行。
微茫欲没三山影，浩荡还流六代声。
水底鱼龙惊静夜，天边牛斗转深更。
长风瞬息过京口，楚尾吴头无限情。
题钱宇别墅
朱庆馀（唐代）

林居向晚饶清景，惜去非关恋酒杯。石净每因杉露滴，

地幽渐觉水禽来。药蔬秋后供僧尽，竹杖吟中望月回。

红叶闲飘篱落迥，行人远见草堂开。
和周少溪补衣篇原韵
柯振岳（清代）

维天有缺陷，谁与鍊石补。诵君《补衣篇》，幅短情缕缕。

万物不自轻，饥寒焉得侮。裋褐虽不完，文彩炳于虎。

旷怀白香山，境甘心独苦。大裘庇天下，自命一何古。

茫茫千亿身，欲使免终窭。末俗识拘墟，空言笑媚妩。

岂知絮以仁，方寸如携取。刀尺制未毕，且复安环堵。

补衣一补天，三复为起舞。
社日
施宜生（金朝）

浊涧回湍激，青烟弄晚晖。
缘随春酒熟，分与故山违。
社鼓喧林莽，孤城隐翠微。
山花羞未发，燕子喜先归。
午热登多稼亭五首
杨万里（宋代）

芒鞋葵扇颇萧然，倦倚胡床不是眠。
避暑无藏身去处，追凉行尽竹旁边。
开元天宝杂咏 妖烛
萧立之（宋代）

烛似无情还有情，酒边故故弄昏明。宴酣尽道谁能觉，□□□□玉笛声。
又酬晓灯离暗室五首 其四
戴叔伦（唐代）

楚僧话寂灭，俗虑比虚空。赖有残灯喻，相传昏暗中。
暮春
王政（明代）

一年清景渐阑珊，花落东风满地斑。啼鸟也知春已去，绿杨枝上语绵蛮。
斗酒同小诗送杨君圣四绝 其四
孙觌（宋代）

一水横分醉眼流，两峰遥蹙黛眉愁。醉眠千日中山酒，不羡三刀梦益州。
与王氏履约履吉文氏寿承休承袁氏补之永之六贤上方山玩月
顾璘（明代）

幽怀洽清夜，兴言陟穹窿。寒景自憭慄，况兹山间中。

明月出海嵎，浮云净遥空。二八轮正满，桂影虚玲珑。

河汉近人泻，衣袂多烈风。俯窥震泽外，一气涵鸿濛。

凭虚意惝恍，酒酣兴弥雄。浩歌楞伽岩，向振冯夷宫。

山川阅今昔，代谢焉可穷。今兹欢乐趣，往者谁复同。

吴越且黄土，安问陶朱公。不如林壑间，偃仰息微躬。

神超形无阂，道合契有终。彷佛绝尘境，高举凌烟虹。
戏承君 其三
孔平仲（宋代）

至忠至朴少人知，思话胸中听者谁。长史移家真暂住，相君为冠定他时。

道斋不废持三宝，资斧何须措一辞。更有閒堂奉清宴，客来檐雨看围棋。
秋雨叹十解 其八
杨万里（宋代）

晓起穷忙作么生，雨中安否问秋英。枯荷倒尽饶渠著，滴损兰花太薄情。
新霜
苏辙（宋代）

败檐疏户秋寒早，老人脚冷先知晓。
浓霜满地作微雪，落叶投知似飞鸟。
新舂未觉廪庾知，宿逋暗夺衾稠少。
旱田首种未言入，敢信来年真食{左麦右少}。
答李成白自秋浦寄怀时将适皖潜
卢龙云（明代）

君家供奉昔曾游，词赋于今更并留。兴在九华依福地，梦回千里忆皇州。

诗因离合思同调，书免浮沉复致邮。闻道皖潜有佳处，固应移棹溯江流。
秋怀十首以竹药闭深院琴樽开小轩为韵 其二
陆游（宋代）

短裘入重云，长镵求灵药。人蔘四体具，狗杞群吠恶。

采实去条枚，摘花弃跗萼。长啸忽蹑空，天台赴幽约。
送张处士
赵抃（宋代）

下峡孤舟快似飞，西江归去一天涯。乡人故眼知君否，功行如今无不为。
题苍玉轩
王炎（宋代）

羽客家何在，翠微有仙躅。
谁谓绛阙远，功行要纯熟。
小筑开壶天，燕坐媚幽独。
室中阅丹经，檐外养修竹。
竹清不受尘，人清不受俗。
意甚珍惜之，命名以苍玉。
此玉可种不可餐，檀栾秀色青于蓝。
琅玕碧树未足贵，直节虚心同岁寒。
风前历历戛球磬，雪里珊珊鸣佩环。
他年化作苍龙去，紫霄直上追鸾骖。
读陶集爱其致意于菊者八因作八首·二曰空服
方回（元代）

金英足可换君骨，绿醑宁当腐我肠。
空服九华无九酝，帝乡何似醉为乡。
空山吟十咏有序 其二 紫帽峰
王渐逵（明代）

美人家在女牛东，玉洞玄关几万重。我欲乘鸾时一访，莫教岩畔紫云封。
答留通判元崇
刘克庄（宋代）

不见龙骧与骥驰，纷纷虫篆斗蛛丝。
君侯杰出南方者，老仆终当北面之。
忆玉树枝劳远梦，熏蔷薇水读来诗。
自惭眼力非关令，紫气浮空懵不知。
西轩腊梅
徐侨（宋代）

花开何太晚，赖尔张檐楹。
春后几多日，枝头三四英。
人嫌芳意懒，我爱澹标清。
恰好来深夜，移床对月明。
题丛碧亭
李吕（宋代）

主人厌尘俗，不使居无竹。
诗翁爱诗史，咏歌长不足。
箨龙遍山园，嘉名榜华屋。
何当乘逸兴，倚栏听戛玉。
胡元之提刑寺丞迂涂相过宠示二诗次韵为谢兼
周必大（宋代）

惠政郡州楷，清名万口传。
南交需按察，北阙正详延。
契分元重复，封疆互接连。
劳归知有日，还伫楚江边。
碧山留别
顾衡文（清代）

半载萍踪几度迁，碧山会耸瘦吟肩。一椽架雪居琼岛，三月寻花到洞天。

饶有闲情差免俗，不能痴骨顿成仙。樽前歌哭无人会，频借虚窗一宴眠。
如梦令 其二
秦观（宋代）

遥夜沈沈如水。风紧驿亭深闭。梦破鼠窥灯，霜送晓寒侵被。

无寐。无寐。门外马嘶人起。
阻风下邳南待发有作
王世贞（明代）

积风见日色，久客见容颜。翳翳昏黄交，桑柘自生烟。

惝恍一飞凫，乃是天际帆。倏焉过舷际，欲挽不得言。

去者日以去，还者何时还。
有怀家兄子飏
陈庚（宋代）

萧萧双鬓半成丝，亹亹襟怀抱所思。趋向自知违俗好，文章只所伴儿嬉。

嵩西晚照霞明处，洛汭秋风雁过时。中有仙人敝庐在，与君何日理茅茨？
腊月二十三日郡厅祷雪
周紫芝（宋代）

半昏灯火宿斋房，惊见梅梢破蜡黄。夜静月斜帘不卷，步虚声里得花香。
上平江陈侍郎十绝
张元干（宋代）

灼见祸机宁有死，剖心立敌肯忘言。
向来逆料无遗恨，彻底孤忠抱至冤。
狱中责廷尉 其一
华岳（宋代）

重门有路透泉关，便合抠衣问比干。愧我直言难媚灶，从渠怒比自冲冠。

乌台有月身何及，犴狱无天泪谩弹。自恨不逢包孝肃，此身那许报平安。
七夕 其四
程俱（宋代）

腹中书籍虽无几，可奈多知作病何。正欲扫除无复理，聊将犊鼻挂庭柯。
绍兴祀先农摄事七首 其三 奠币用《明安》。
郊庙朝会歌辞（宋代）

灵斿载临，见先陈贽。有严篚实，式将纯意。肸蚃既接，礼行有次。

神兮安留，歆我禋祀。
谢韬光上人
姚合（唐代）

上方清净无因住，唯愿他生得住持。

只恐无生复无我，不知何处更逢师。
沣江渔舍
范成大（宋代）

狡窟空来四十年，沼江犹自少炊烟。
茫茫旷土无人问，芦荻春深绿满川。
江北春望赠皇甫补阙
张南史（唐代）

闲园柳绿井桃红，野径荒墟左右通。清迥独连江水北，

芳菲更似洛城东。时看雨歇人归岫，每觉潮来树起风。

闻道金门堪避世，何须身与海鸥同。
瑶花 雾淞
吕承婍（清代）

吹帘风峭，树树玲珑，搅絮痕多少。曈曈日上，薄雾捲、放出碧天少皎。

黏枝缀叶，认玉蕊、珠光相照。算等闲、妆点园林，便做花看都好。

凌寒瘦影亭亭，想冷绝青娥，描来粉稿。梅花香沁，隐约处、自有仙灵飘渺。

争禁摇落，似镜里、春人易老。恰惜他、不耐东风，一霎和云收了。
诔字
诸锦（清代）

羲农巢燧几蘧时，结绳粗设民恬熙。爰有苍颉字以孳，蝌薤籀恬开邈斯。

偏旁点画濡淋漓，象形转注随时施。离者使合合者离，奇者使耦耦者奇。

邻里配合各有宜，插以齿作以之而。或喜而笑愁而悲，上薄云汉下泉逵。

内自宫壶达四夷，保氏掸人象胥司。连缀以文属以辞，六经不敝为世持。

鸿濛九天云下垂，佐以志史公无私。日月所烛无蔽亏，外则子集精华摛。

如江淮河有析支，名山金匮柱下披。天府圣域琳宫碑，金银珠玉漆隃麋。

光明相好无瑕疵，威如彤庭肃冠仪。铿如孔壁鸣金丝，雄如百兽慑神狮。

丽如春花逞媚姿，健如游龙来委蛇。凝如帝释天人师，伟哉正正兼奇奇。

一或失所逢百罹，虫鼠剥齧刀笔遗。水火木石金销治，离析身首噆肤肌。

臧获苞苴孩稚嬉，错莫销蚀无光曦。遇非其耦灾枣梨，一唱百和交相嗤。

幽光閟遏人莫知，眼明未及沙鸬鹚。有声夜中泪涟洏，激为电雹风雷驰。

光怪闪烁飘云旗。叩虚责有如嗟咨。我为敷衽前陈词，造物培覆功不尸。

佹成佹毁喜愠谁，魂气惝恍无不之。硕儒良史实在兹，背而驰之悔莫追。

鄙倍谄佞不可为，亟旋面目扬须眉。群分类聚无磷缁，高坟三尺体魄绥。

我作汝诔涕交颐，骨肉归复生有滋。斗魁戴筐连尾箕，烂为星辰拱帝墀。
初至中牟九堡行馆
沈叔埏（清代）

村僻林深有数家，喜看麦秀一停车。匆匆又向长堤去，愧尔庭前木槿花。
浣溪沙·湖上朱桥响画轮
欧阳修（宋代）

湖上朱桥响画轮，溶溶春水浸春云，碧琉璃滑净无尘。
当路游丝萦醉客，隔花啼鸟唤行人，日斜归去奈何春。
送洪使君
刘克庄（宋代）

虽拥朱轓贵，清臞两鬓霜。判花人竞诵，诗草士深藏。

农饱因蠲赋，州贫为救荒。公归无愧面，应可见严光。
次韵和于巽祗谒真祠
高钧（宋代）

二公祠事出重城，宜有休祥答至诚。林壑静深经雪后，楼台高下与云平。

丰年箫鼓来仙宅，晴日烟霞上使旌。黎庶欢声自偕乐，但闻高廪颂周成。
次韵姚泽山大巡罗浮八咏 其七 大石楼
湛若水（明代）

大石楼居天大脩，玲珑积翠空中浮。楼下王孙今不见，斜阳输与落軥辀。
代寄徐仲容
吴稼竳（明代）

秋雨苏苏滴井梧，风吹妾梦到东吴。
生来自恨青溪近，独处无郎似小姑。
梁雅乐歌 牷雅
沈约（南北朝）

反本兴敬。
复古昭诚。
礼容宿设。
祀事孔明。
华俎待献。
崇碑丽牲。
祀哉茧握。
肃矣簪缨。
其膋既启。
我豆既盈。
庖丁游刃。
葛卢验声。
多祉攸集。
景福来并。
曹仁宪谨荣寿 其五
苏衮荣（清代）

五载铜章此绾符，神仙风度解双凫。公堂鉴影金悬镜，止水盟心玉在壶。

鞅掌几层劳抚字，折腰独不假驰驱。千秋寿祝修佳传，循吏将来是循儒。
使风船
梅尧臣（宋代）

清淮直上水连天，坐看高帆後复前。
自是乘风有迟速，不由人力爱争先。
范兰亭索赠限梅岑送潘问奇原韵 其四
戴亨（清代）

纳纳乾坤任尔狂，搜罗今古入奚囊。千峰翠涤三秋雨，孤鹤长鸣万仞冈。

乍听霓裳歌月殿，忽惊沧海走风樯。纵横六合谁同调，杯酒多君许细商。
上櫰
刘攽（宋代）

人世南柯梦，看君葺旧居。小庭长汛扫，暇日省文书。

黑叶生烟外，黄花过雨馀。那知山谷兴，不向市朝疏。
张侍御汾溪六景 其一 汾溪雨霁
张宁（明代）

东风吹雨过山溪，霁景无穷入品题。花落平林春水漫，草深高岸夕阳低。

天光荡漾群鸥下，云影苍茫野棹迷。几度临流坐忘返，夜深随月转荒溪。
巫山对月怀湖外亲友
张斛（金朝）

众壑敛新雨，孤舟增暮寒。巫山今夜月，湘水几人看。

不得临湖醉，惟愁下峡难。双鱼凭寄远，尺素劝加餐。
有感二首 其一
缪慧远（清代）

湘水桃源欲问津，衣冠处处哭秋旻。宁同白马歼朝士，肯为黄秋赦党人！

行泽楚臣应抱石，上书梁狱几全身。惊心南国添缯缴，解网还邀圣主恩。
冶城楼
刘元高（宋代）

俯爷明知尽可悲，西风还此立多时。
偶然唤醒东山客，便有淮淝一局棋。
颂古五十五首
释绍昙（宋代）

太平时节岁丰登，旅不赍粮永不扃。
官路无人夜无月，唱歌归去月三更。
寄郑天谷
白玉蟾（宋代）

况此三晴二雨天，孤村寒绾缠苍烟。
客来长是有蝴蝶，春去不苍闻杜鹃。
汉蕨可羹今已晚，胡麻未饭必须仙。
九江城里郑天谷，许结焚香瀹茗缘。
幽窗
孙原湘（清代）

静掩红窗锁绿筠，乌龙高卧雪狸驯。飞花几误鱼吞影，密叶才容蝶过身。

得伺机缘情转怯，肯担惊恐爱方真。风帆开到中流转，也胜江干坐守人。
宫词 其七十六
赵佶（宋代）

东观从来选俊英，一时乐育合人情。公卿由此涂中进，密勿登庸得仰成。
湘灵鼓瑟
陈季（唐代）

神女泛瑶瑟，古祠严野亭。楚云来泱漭，湘水助清泠。

妙指微幽契，繁声入杳冥。一弹新月白，数曲暮山青。

调苦荆人怨，时遥帝子灵。遗音如可赏，试奏为君听。
代弟茝咏梅画十景·依竹
陈著（宋代）

香在溪头古晋林，潇潇风雨惯曾禁。
休寻白玉堂前梦，自有此君知此心。
新春风雨次陆北岩韵三首 其一
陶宗仪（明代）

博山沉水袅轻烟，岁旦常仪总粲然。笠屐宾朋来雨外，盘觞儿女列堂前。

梅惊朔次朝犹落，柳怯春寒昼未眠。盥手正襟端策问，今年还可种圭田。
暮秋重过山僧院
李频（唐代）

却接良宵坐，明河几转流。安禅逢小暑，抱疾入高秋。

静室闻玄理，深山可白头。朝朝献林果，亦欲学猕猴。
秋夜旅怀
尹廷高（元代）

梦绕家山旧菊丛，芭蕉叶叶又秋风。闲愁一夜深如海，只在空阶雨滴中。
送庞佑甫五首
韩元吉（宋代）

江湖多青山，舟楫长往还。
山色难送客，不如住山间。
寄君时
彭汝砺（宋代）

岂不有性灵，稍可学操缦。公私足忧责，耗蠹几大半。

驰驱寝食废，真自残躯干。叔兮识至理，真伪不可乱。

读书老不辍，夜坐频达旦。特立无倚著，刚严实予惮。

岁时有多少，每复愁分散。顾瞻鹡鸰飞，俛仰发浩叹。

安得桑麻田，谷粟粗可饭。晨昏侍萱堂，綵服何粲粲。

箴切庶寡尤，诗书恣娱玩。相从不相离，如彼鸿与雁。
寄怀彦清中州时将有金陵之役 其二
陶方琦（清代）

嵩少名山胜，君今杖策游。纪程诗卷富，题字古崖秋。

风月梁园美，关河越客愁。垂虹秋色好，我亦旅人俦。
道中连雨
方岳（宋代）

老屋村舂急，归鸦半暝烟。
断崖留宿雨，野水没春田。
昨梦山须记，幽情鸟不传。
也知晴更好，草木已争妍。
哭祥兴帝二首
马南宝（宋代）

翔龙宫殿已蓬飘，此日伤心万国朝。
目击崖门天地改，寸心难与海潮消。
山坡羊·未央怀古
张养浩（元代）

三杰当日，俱曾此地，殷勤纳谏论兴废。见遗基，怎不伤悲！山河犹带英雄气，试上最高处闲坐地。东，也在图画里；西，也在图画里。
颂古九首 其三
释善悟（宋代）

宝剑连飞急，透顶便通神。有时轻按处，惊动五湖宾。
贺新郎 都门洗象词同纬云弟赋
陈维崧（清代）

百戏鱼龙聚。昼阴阴、云房冰洞，帝城无暑。日晡波心张水幄，列坐彻侯公主。

其外有、倾城士女。少顷蛮奴乘象至，整鞭梢、踏入金塘去。

喧豗甚，尔何怒。

鼻殷捲尽西山雨。看水面、涛飞海立，银倾雪注。犹记昆明传象战，莋马僰童跋扈。

今已庆、太平寰宇。浴罢含元宣立仗，望赭袍、一朵红云吐。

率百兽，御阶舞。
贺吴九
刘攽（宋代）

儒术喜迂阔，学官每留滞。君侯诚百一，才智两自异。

新书三十章，慷慨天下事。每闻一篇奏，左右称万岁。

峨峨蓬莱山，册府上帝秘。紬书必英才，念子方历试。

前此三数公，致身自容易。心知青云路，已识翰飞地。

岂独铅椠间，是正琼瑶字。顾念倾盖交，寂寞弹冠意。
山居杂诗九十首
曹勋（宋代）

小圃艺花竹，春末已繁秀。
土脉得锄斸，枝叶易秀茂。
久以告老病，未免闭圭窦。
相忘无芥蒂，一二约亲旧。
晨炊泊杨村
杨万里（宋代）

沙步未多远，里名还异原。
对江穿野店，各路入深村。
秋水乘新汲，春芽煮不浑。
舟中争上岸，竹里有清樽。
次韵王倅大梵寺山亭夜雨
张嵲（宋代）

溪山含变态，可玩不可说。
西岭澹斜晖，前山明积雪。
潭空游鳞出，景晏飞鸟绝。
远屿上孤烟，平沙散疏樾。
天涯一尊酒，草草堂上设。
觞咏寄高爽，对此清夜月。
但使息营营，宁论醉兀兀。
寓兴合一篇，亡书谢三箧。
康国韩公子华挽词二首 其二
范纯仁（宋代）

弟兄俱是龙门客，数载难忘国士知。疲马每怜谙远道，焦桐竟待挂朱丝。

青云空费提携力，白首应无报称期。未到柏城持葬绋，祖庭长恸涕淋漓。
赤帝 其二
谢朓（南北朝）

火景方中南讹秩。靡草云黄含桃实。
南湖书斋
张镃（宋代）

雨深愁入树花飘，尽际翻晴现帝霄。
目力壮时苍岫长，心情閒帝戏鱼跳。
秋云总是诗家物，夜市今连里陌桥。
船子不来同载我，却惊翡翠出兰苕。
秀野亭
范端杲（宋代）

高着春山最蔚蓝，截然屹立白云端。
小亭为爱依青壁，野色当窗指点看。
真珠花
许及之（宋代）

花发鲛人泣，春归赤子还。三珠原有树，疑是海中山。
许州寒食
刘攽（宋代）

灌婴台畔路憧憧，寒食追游喜退公。堤柳媚烟行细绿，野桥横水阵残红。

鞦韆冷飏梨花雨，蹴鞠高腾燕子风。几处笙歌几家哭，却愁回马夕阳中。
上知府张朝请
慕容彦逢（宋代）

我公政事谁与俦，宛似当年陈太丘。德星光芒临宝婺，和气薰太凌素秋。

天理人为默相应，果见丰盈入讴咏。浙滨诸郡正忧劳，谷上三农独欢庆。

雨调风若无乖愆，六穟三禾大有年。不须更看斗魁覆，赐自我公休论天。

朝廷勤勤念方面，天以公从人主愿。返火还珠昔谩闻，多稌遗秉今才见。

德度恢恢真绝伦，北斗以南能几人。绣衣风宪荣光近，熊轼威仪恩命新。

荆溪之子少也贱，为米折腰来佐县。五裤于今预蜀歌，三语何时同晋掾。

公不见黄金百镒未为优，季布一诺百不愁。又不见李白不愿万户侯，惟愿一识韩荆州。

贱子闻公名已久，今幸将身托趋走。短歌不惜赋渔阳，此声未便羞鸡口。
折桂令·中秋
张养浩（元代）

一轮飞镜谁磨？照彻乾坤，印透山河。玉露泠泠，洗秋空银汉无波，比常夜清光更多，尽无碍桂影婆娑。老子高歌，为问嫦娥，良夜恹恹，不醉如何？
王运使挽词
叶适（宋代）

种虏昔逾塞，三边各受师。
共传君善守，能护国西陲。
卿秩恩虽早，郎班诏已迟。
须将未尽赏，酬折在丰碑。
得江西报六言十首
刘克庄（宋代）

金骑越天堑至，水犀破雪浪回。
儿单于鸣镝走，父令公免胄来。
苦雨吟十首呈同官诸丈
吴潜（宋代）

旧雨连今雨，南鸠唤北鸠。
声声肠寸断，点点泪交流。
历耳风来处，凝眸天尽头。
衷情如此苦，造物亦怜不。
和柳子厚诗十七首 其九 终日块坐无与晤言戏作
程俱（宋代）

大音无成亏，寂然无瑕谪。莫嗟无往还，正自主忘客。

谈玄口挂壁，对镜心似石。相向两无言，秋山倚空碧。
附：莲叶二客诗
佚名（唐代）

行时云作伴，坐即酒为侣。腹以元化充，衣将云霞补。

纣虐与尧仁，可惜皆朽腐。

楫棹无所假，超然信萍查。朝浮旭日辉，夕荫清月华。

营营功业人，朽骨成泥沙。
秋晴
刘敞（宋代）

浮飙解重阴，白日丽青天。凛凛秋气肃，萧萧风景鲜。

脂车驾我马，览物往于田。幽兴未能尽，中途复来旋。

古人不可及，独往秖自怜。岂若偃吾室，优游以忘年。
再次韵张德恭二首 其一
陈造（宋代）

公家父子书林杰，力探希微析混茫。膝上风流识文度，鯈游领解契蒙庄。

六花阵势容摩垒，五凤规模见肯堂。自叹吾儿豚犬尔，祇宜耕牧守穷乡。
游南塔院
陆游（宋代）

小破文书梦，闲成杖履游。
涧幽泉激激，院静竹修修。
病骨凉如洗，归心浩莫收。
船轻不载石，一叶乱沙鸥。
句
黄公度（宋代）

欲治之主不世出，大名之下难久居。
蝶恋花（席上赠杨济翁侍儿）
辛弃疾（宋代）

小小华年才月半。罗幕春风，幸自无人见。刚道羞郎低粉面。傍人瞥见回娇盼。

昨夜西池陪女伴。柳困花慵，见说归来晚。劝客持觞浑未惯。未歌先觉花枝颤。
杂歌谣辞。苏小小歌
温庭筠（唐代）

买莲莫破券，买酒莫解金。酒里春容抱离恨，

水中莲子怀芳心。吴公女儿腰似束，家在钱塘小江曲。

一自檀郎逐便风，门前春水年年绿。
初到郡斋寄钱湖州李苏州（聊取二郡一哂故有落句之戏）
白居易（唐代）

俱来沧海郡，半作白头翁。谩道风烟接，何曾笑语同。

吏稀秋税毕，客散晚庭空。霁后当楼月，潮来满座风。

霅溪殊冷僻，茂苑太繁雄。唯此钱唐郡，闲忙恰得中。
抱冲丈海天觅句图 其一
许玉瑑（清代）

万灶攒烟火，千军沸汐潮。幽人独高寄，奇句出尘嚣。

白日淡将匿，青山谁见招。浩然发长啸，极目送盘雕。
舟行夜过甘棠桥
袁说友（宋代）

远鼓三更急，长虹十丈低。
影浮冰鉴月，身渡玉壶溪。
画烛人应醉，桃源路肯迷。
疏星与残月，点点下玻璃。
送范至能制置
李石（宋代）

孔子不到秦，右军念西岷。
剑关铁岭江，与世隔红尘。
天变惜秘境，我岂世间人。
天上紫微郎，笔端演丝纶。
跨象桂林郡，骑鲸芙蓉津。
五岭与三峡，缘云蹑星辰。
忆公玉帐初，草木生华春。
豢龙赤城家，长生定前身。
扁舟载西子，五湖浮海滨。
莫作去来想，雪山轻重均。
况从尺一招，甘泉问鬼神。
庙谟蓍龟旧，鼎味桃李新。
虞衡备编载，我亦愿卜邻。
颂古二十四首
释胜（宋代）

展事无回互，投机通一线。
洞山无眼筋，入地狱如箭。
腊月二十二夜漏下数刻小饮径醉坐小合睡傍无
刘克庄（宋代）

丹书大圣初元，白发先朝遗老。
浪言铁笔犹存，不觉玉山自倒。
中年
毛珝（宋代）

中年已悟昔皆非，正学无师更可悲。诗道纵能通阃域，圣经曾未涉藩篱。

拟从周子参无极，更为东莱续近思。适意舞雩时一咏，区区何用苦吟为。
遗任子渊省元六首
员兴宗（宋代）

平生数任李，异质苦同调。
饥作一饱营，词欲四裔照。
虫鱼慎勿一，皇坟可敷奥。
我亦玩世者，畸言期久要。
斯人竟天游，出语仍奇妙。
关山月
王怿（明代）

汉月孤生瀚海头，迥临荒野照边州。
光残金柝声中晓，晕满雕弓影外秋。
漠北征人齐倚剑，城南思妇独登楼。
那堪今夜关山月，况有胡笳引泪流。
归宗山籁一百四首 其五十五
释函是（明代）

目前谁是客，梦里悟多身。莫辨客中主，宁知身外人。

西风飘一叶，万木敛三春。启我惟秋色，优游林下真。
送沈元诚赴临漳主簿
陈傅良（宋代）

终藏怀未已，欲去事多违。
士友方推毂，乡邻但挽衣。
冥鸿寒汲汲，霜菊晚晖晖。
何限春蜚动，君看果是非。
潇湘八景图为镏养愚赋 其四 洞庭秋月
凌云翰（元代）

月色秋逾好，波澄影更深。有人横铁笛，惊起老龙吟。
赵居士施丹结万人缘
释广闻（宋代）

透瓶九转有馀香，阅世情忘有未忘。一万人缘何日了，明朝烟水又茫茫。
金陵
王安石（宋代）

金陵陈迹老莓苔，南北游人自往来。
最忆春风石城坞，家家桃杏过墙开。
时事
王镃（宋代）

羽书飞报南州捷，百万戎师尽转官。
豪杰危中成事易，规模狭处济时难。
云生杀气雕旗暗，风肃军声虎帐寒。
何日山河□□□，□□□□旧衣冠。
月夜闻雁
任丽金（清代）

独坐南窗下，初晴月倍明。云中新雁唳，却作故乡声。
和罗巨济山居十咏
杨万里（宋代）

且爱灯檠短，宁论剑铁长。
芝兰照春紫，编简著人香。
贺盐聊吴语，昌黎岂楚狂。
豹文元炳蔚，未信雾能藏。
觉生寺
弘历（清代）

御园气清蔚，伴奂适兴居。昨朝殷祀成，诘旦命轻舆。

取道奠静安，百感纷萦予。节情驾言旋，憩此刹灵图。

尘情常自縳，禅悦久已疏。谁能对此际，矫意云如如。

前秋题在壁，孙楚悲已徂。胡为子夏痛，兹日重遭诸。

调御能觉生，未识生觉无。昔愧蒙庄子，今惭东门吴。
登卢龙山在观后云晋中宗所名
王世贞（明代）

琳宫寂寂掩玄关，列柏层层径可攀。似闻司马江东日，分得卢龙塞上山。

万雉低昂朝旭后，千林出没午阴间。欲问阅江楼记处，露台元自惜民艰。
和卢推官中秋遇雨
释文珦（宋代）

秋中唯此夕，雨蔽月圆时。
握管沉幽思，临轩失旧期。
孤灯花谩落，长会信成亏。
宋玉悲潜长，安仁鬓亦衰。
檐声悉里滴，星度暗中移。
到晓休临鉴，霜髯只自欺。
深湾夜宿
王勃（唐代）

津涂临巨壑，村宇架危岑。
堰绝滩声隐，风交树影深。
江童暮理楫，山女夜调砧。
此时故乡远，宁知游子心。
谢参知陈、少参梁联樯为送，尽境始别 其一
戚继光（明代）

东泛江流逆更狂，宪旌千里送归航。百年义重看云外，匝月情归去水长。

楚粤天分伤把袂，舟车地迥动离觞。应知意气凌今古，便到蓬莱亦未央！
再寄元真宫读书
强至（宋代）

读书曾寄此轩头，官路归来十二秋。
文酒故人无一在，蓬蒿荒径有馀愁。
差池岁月辜金印，憔悴乾坤复布裘。
却扫尘埃张旧榻，云中鸡犬笑淹留。
偈颂一百五十首 其三十一
释心月（宋代）

去年今年，八月九月。一树两树，丹桂离披。三枝四枝，黄花漏泄。

于斯见面不相逢，于斯相逢复相别。老丰干心未歇，骑个无齿大虫，只管见人饶舌。

阿呵呵，南北东西，一团生铁。
送苏秀才归永嘉 其一
范成大（宋代）

再入庭闱再入山，偷閒百日了金丹。他年拔宅上升后，休道使亲忘我难。
江南弄 龙笛曲
萧衍（南北朝）

美人绵眇在云堂。
雕金镂竹眠玉床。
婉爱寥亮绕红梁。
绕红梁。
流月台。
驻狂风。
郁徘徊。
自感诗三首·其一
侯夫人（隋代）

庭绝玉辇迹，芳草渐成窠。
隐隐闻箫鼓，君恩何处多。
病后访梅九绝
刘克庄（宋代）

梦得因桃数左迁，长源为柳忏当权。
幸然不识桃并柳，却被梅花累十年。
春吟 其三
韩淲（宋代）

岁岁逢春不自持，诗成酒去必归迟。而今懒向花边醉，只拾荆薪撰早炊。
送党宣员外赴阙兼呈刘小谏
魏野（宋代）

行装堪入画何如，马更赢于到任初。
棠树喜抛州部籍，兰台宜掌国图书。
草芽绿未侵官道，柳眼青先近帝居。
愿共耀卿来旧地，飘缨拥旆过吾庐。
溪上
葛绍体（宋代）

少立沙头夕照明，柳风吹面酒初醒。东皋好雨一犁足，麦半黄时秧半青。
子瞻尚书惠涵星砚月石风林屏作歌以送之赋十
范祖禹（宋代）

端溪千仞涵明星，虢山木古藏阴灵。
苏公赠我此二宝，使我坐卧瞻云屏。
我观天地间，有物皆流形。
或从清空入幽谷，中夜陨石翻阶蓂。
齐谐志怪不能状，欲说但恐同优伶。
公游浙江探禹穴，长啸宇宙临沧溟。
手攀天河弄星月，醉落大笔还微醒。
故分星月入我室，光照窗户风生庭。
长林偃绝壁，晚色寒青冥。
似闻洪涛卷万木，直干不折当风霆。
玄云欲落雪。夜久孤灯荧。
报赠愧无青玉案，苦吟徒使鬼神听。
观音诗
释契适（宋代）

水面红鲜耻绛唇，寻常侍纵有天神。
整齐绀发云千缕，端丽慈容月一轮。
素舸欲沉威济物，霜刀曾断福沾人。
世间多少诚心者，智烛惟求照耀身。
夏日寄愚坦二上人
释道潜（宋代）

仙潭从古水云乡，不羡西湖六月凉。支港官河通市井，采菱拾翠有舟航。

觚棱迥与星辰接，铁凤疑参鹳鹤翔。九夏登临输二子，一时摹写付诗囊。
北堂三章寿梅母也
夏良胜（明代）

瞻彼北堂，采采其谖。谖可以忘忧也，母之静也专。

母心有石，其可镌也。

瞻彼北堂，森森其柏。柏可以依也，母之渊也塞。母家有政，其可国也。

瞻彼北堂，有松有竹。有松有竹，母之鬈也绿。彼天之寿，眷兹平格。

彼孝子心，永言式谷。
梅林分韵得旧字
杜谨言（宋代）

去城十里南郊外，突兀老梅余十辈。
玉雪为骨冰为魂，气象不与凡木对。
我来穷冬烟雨晦，把酒从公对公酹。
人言此实升庙堂，埋没荒村今几岁。
清芳不为无人改，捐弃何妨本根在。
瑰章妙语今得公，国色天香真有待。
归路从公巾倒戴，俗物污人非所爱。
我公行向日边归，此段风流入图绘。
送陈叔方侍郎二首 其二
刘克庄（宋代）

犹记同穿豹尾中，一翻覆手异蛇龙。吕侯赐履作方伯，毛颖免冠成秃翁。

清苦吏人无厚禄，殷勤军将有斜封。君归定访耆英社，问讯周南太史公。
送张郎中还蜀歌
卢纶（唐代）

秦家御史汉家郎，亲专两印征殊方。功成走马朝天子，

伏槛论边若流水。晓离仙署趋紫微，夜接高儒读青史。

泸南五将望君还，愿以天书示百蛮。曲栈重江初过雨，

前旌后骑不同山。迎车拜舞多耆老，旧卒新营遍青草。

塞口云生火候迟，烟中鹤唳军行早。黄花川下水交横，

远映孤霞蜀国晴。邛竹笋长椒瘴起，荔枝花发杜鹃鸣。

回首岷峨半天黑，传觞接膝何由得。空令豪士仰威名，

无复贫交恃颜色。垂杨不动雨纷纷，锦帐胡瓶争送君。

须臾醉起箫笳发，空见红旌入白云。
寓普贤寺邀八大山人小饮
蔡秉公（清代）

薄暮招携听鸟声，楼头钟鼓未须惊。水云坐我浑如梦，鬓发催人太不情。

写兴久输诗伯健，低头殊愧野翁清。十年踪迹衣尘满，此际相看眼倍明。
赠易道士
赵师秀（宋代）

仙帔画霞雪，多年侍玉宸。
古于庄子貌，贵似吕公身。
诗好当开板，丹灵不化银。
旧山新筑观，惟梦得归频。
留别
李芳（清代）

禄食愧踰量，智困念归愚。符竹恒为累，幸及引年初。

驱马国西门，初服返田庐。金闺富才彦，绝足駃高衢。

眷我谢朝迹，冠盖宠归途。归途岂不荣，顾瞻亦踟蹰。

煌煌丹山凤，览德萃清都。行人得栖止，老鹤青天孤。

石楼俯清伊，旁有野人居。傥逢经过便，山水足相娱。
二郎之官房陵作五言唐律两章送之
曹彦约（宋代）

入幕曾沾禄，之官始问津。
边城甘冷淡，世路识艰辛。
责重杯柈省，公馀简册频。
先人清白意，百世尚书绅。
白鸥
李元圭（元代）

几个白鸥真可爱，碧波荡漾即为家。春江正喜中流急，又□潮头过浅沙。
赠别仙
徐积（宋代）

平日忠言薄万金，此时何惜赠君行。好名不是真人事，莫向人閒留姓名。
和子瞻记梦二首
苏辙（宋代）

兄従南山来，梦我南山下。
探怀出诗卷，卷卷盈君把。
诗词古人似，弟则吾弟也。
相与千里隔，安得千里马。
携手上南山，不知今乃夜。
晨鸡隔墙唱，欹枕窗月亚。
百语记一词，秋菊悲蛩吒。
此语鲍谢流，平日我不暇。
我本无此诗，嗟此谁所借。
蟋蟀感秋气，夜吟抱菊根。
霜降菊丛折，守根安可存。
耿耿荒苗下，唧唧空自论。
不敢学蝴蝶，菊尽两翅翻。
虫冻不绝口，菊死不绝芬。
志士岂弃友，列女无两婚。
谷自乱离之后在西蜀半纪之馀多寓止精舍…四韵以吊之
郑谷（唐代）

每思闻净话，雨夜对禅床。未得重相见，秋灯照影堂。

孤云终负约，薄宦转堪伤。梦绕长松塔，遥焚一炷香。
清平乐 晚凉和忆侨弟韵
邓瑜（清代）

芭蕉秋战。雨过闲庭院。水面风来帘乍卷。吹得鬓丝微乱。

桃笙凉透昏黄。蛙声闹出池塘。绿遍梦中春草，浑忘人在他乡。
移竹
辛弃疾（宋代）

每因种树悲年事，待看成阴是几时。
眼见子孙孙又子，不如栽竹绕园池。
寓事
洪咨夔（宋代）

饱鹜避弓横渚，惊鳞透网平波。
一段春光摇曳，几双静眼摩挲。
送武昌知县潘公考满
丁鹤年（元代）

依依武昌柳，灼灼河阳花。看花思善政，折柳送仙槎。

樊川令尹今潘岳，下车朝夕询民瘼。三年德化蔼如春，政成仍与民同乐。

值今考绩朝玉京，云开天霁飞凫轻。褒德曾闻封卓茂，自古朝廷重老成。

河阳花，武昌柳，勿剪勿伐公知否。邑人爱护比甘棠，一岁春风一回首。
颂古四首
释仲安（宋代）

百丈堂前辨野狐，紫罗帐里撒真珠。
谁家别馆池塘里，一对鸳鸯水上浮。
绍兴十年发皇太后册宝八首 其五 太傅奉册宝入门用《圣安》。
郊庙朝会歌辞（宋代）

静顺坤仪，圣神是育。懿铄昭陈，镂文华玉。乐奏既备，礼仪不渎。

导迎善祥，翟车归毣。
夜泊阖闾城
孙一元（明代）

欲行未行风力柔，吴门挂席夜正幽。秋水半汀鸥梦我，好山两岸月随舟。
和程丞游清水岩黄龙山韵·黄龙山
王炎（宋代）

老南蜕骨几何年，揖客支筇谩曲拳。
本自心清无染着，岂因境曲息攀缘。
我行不值挥犀语，公到惟堪扫榻眠。
尚有诗魔降未得，不禁物色巧勾牵。
还自乐寿寄卢行之三绝句 其三
许景衡（宋代）

当年玉帐抚辕门，鼙鼓声中十万军。妙略未应随手尽，诸郎才气各凌云。
洪云岩有和谢之 其一
李曾伯（宋代）

春近衡峰雁又回，老怀休忆故山梅。花期自是江南早，早晚湘南也解开。
送独孤判官赴岭
刘长卿（唐代）

伏波初树羽，待尔静川鳞。岭海看飞鸟，天涯问远人。

苍梧云里夕，青草嶂中春。遥想文身国，迎舟拜使臣。
次答正卿二首 其二
杨奂（金朝）

何人依玉树，有客隐金华。老觉身为累，时劳梦到家。

且骑山简马，谁识子阳蛙。日暮秋风起，飞尘满画叉。
满庭芳 南营探梅至梅孤丈
蒲道源（元代）

长忆当年，读书窗下，岁寒留看孤芳。巡檐索笑，重到更彷徨。梅孤先生何在，清江外、新构茅堂。人应道、攀枝嗅蕊，那得救饥肠。多情余习气，芒鞋竹杖，未忍相忘。但年年依旧，疏影幽香。好是春风近也，犹记得、吟绕昏黄。开尊饮，参横斗转，同醉卧花旁。
读文山集附录
李东阳（明代）

状元忠义古今传，野史何如旧史全。删述总烦胡学士，姓名犹记丙申年。
长安秋夜
章孝标（唐代）

田家无五行，水旱卜蛙声。牛犊乘春放，儿童候暖耕。

池塘烟未起，桑柘雨初晴。步晚香醪熟，村村自送迎。
雍雍者鸿十六章 其十三
黎景义（明代）

今敦何敦，十载又臻。寿域弘开，敦匜粲傧，子姓振振。

洵今敦何敦，十载迭增。寿域弘开，天保定尔，以莫不兴。

黄发儿齿，洵康孔宁。受祉未央，惟德之贞。
贺新郎（己丑为亲庭寿）
李曾伯（宋代）

满酌荆州酒。望莱庭、斑衣拜祝，俾吾亲寿。玉水雪楼游宦地，近访甘棠依旧。逢父老、颂声盈口。争道蜀边劳数载，也真宜、略伴云横岫。小儿辈，任成否。

东皋十月梅开后。想亲朋、团栾一笑，从容觞豆。塞上弓刀成底事，不过腰金如斗。算不直、渊明株柳。只恐鲸鲵无计取，更须烦，绿野持竿手。看勋业，国长久。
予放归至浙中暂憩湖上适冯子仁得宥至自岭南
江以达（明代）

相逢先各问容颜，喜极翻疑梦觉关。
我舞君歌三叹息，北来南去一生还。
殷勤劝酒非为别，归到宁亲更出山。
湖主不妨频二仲，与君重醉碧云间。
即席次必强六绝句
李新（宋代）

怜君醉里赋新诗，皎皎风前玉树枝。
在处相逢开口笑，一生能有几多时。
禦街行 红桥饮席感少年事
郑文焯（清代）

峭寒剪剪风如水，又乱飐、花阴碎。月明桥上玉阑干，曾见凭春罗袂。

好天凉月，依然昨夜，只是人憔悴。

当时何限风流地，尽赚得、销魂计。年来对酒怕闻歌，换了疏狂身世。

分明襟上，唾花醉粉，都作今朝泪。
送蒙斋赴召六首
包恢（宋代）

广大中精微，如崇下履卑。
川流本敦化，溥博时出之。
刚毅发秋凛，宽裕融春熙。
聪明靡偏照，密察不失时。
权度心为甚，圣人良在兹。
思睿睿作圣，无思无不思。
满江红（戊午秋半，偕胡景回，刘自昭二兄小饮待月）
吴潜（宋代）

试问平生，几番见、中秋明月。今老矣，一年紧似，一年时节。底事层阴生障碍，不教玉界冰壶彻。莫姮娥、嫌此白头翁，心肠别。

风动处，浮云揭。云绽处，清光泄。倩何人扫荡，大家澄澈。且掉悲欢离合事，相逢只怕尊中竭。放儿童、今夜上青霄，探蟾穴。
翠蛟亭两绝
洪咨夔（宋代）

晴雷碾破白云窝，无数林华衮下坡。
好把辘轳翻转着，昆仑顶上卷黄河。
送庐州贾使君拜命
刘商（唐代）

考绩朝称贵，时清武用文。二天移外府，三命佐元勋。
佩玉兼高位，摐金阅上军。威容冠是铁，图画阁名芸。
人咏甘棠茂，童谣竹马群。悬旌风肃肃，卧辙泪纷纷。
特达恩难报，升沈路易分。侯嬴不得从，心逐信陵君。
大慧禅师真赞
陆游（宋代）

平生嫌遮老子，说法口巴巴地。
若是灵利阿师，参取画底妙喜。
赠无识道人
王庭圭（宋代）

古庙香炉冷似冰，向来土木弄精灵。如今万事都不会，却笑金刚努眼睛。
都中四时歌
胡会恩（清代）

霜黄草白雁声多，南苑旌旗万乘过。落日秋原飞俊鹘，晾鹰台畔击天鹅。
送汤芹生
钱福那（清代）

南北耸层峦，钱塘夕照寒。故家原在此，今友起为官。

回首追谈笑，从兹振羽翰。他年归故里，我藉问临安。
万年欢
佚名（宋代）

北陆风回，顿园林凋尽，庭院岑寂。潇洒寒梅，偷报艳阳消息。素澹英姿粹质。天赋与、出伦标格。一枝向、雪里初开，纤说清香寻得。神仙乍离姑射。更琼妆翠佩，冰莹肌骨。仿佛华清浴罢，懒匀脂泽。陇上休轰怨笛。且留取、累累成实。终须待、金鼎调羹，偏与群芳春色。
寄张文彦
王洋（宋代）

扫叶林间一梦回，别来秋物已惊催。
书通意外殷勤语，诗寄闲中气味来。
花木成阴如结幄，庭除自转不蠲埃。
俱生北地俱流落，谁得杨枝送一杯。
虔州送知府石舜弼吏部二首 其一
廖刚（宋代）

风流万石有孙传，伟望孤标拔俊躔。凤阙翱翔绵二纪，虎城留滞肯三年。

龚黄术业今谁比，皋吕章程旧独贤。政恐君王念耆硕，未教长作洞中仙。
失调名
周某（宋代）

瑶池仙伴。应讶我、归来晚。
春兴 其十八
黎景义（明代）

积雨空林烟火迟，百年世事不胜悲。少陵老去忧多病，庾信哀时尚有词。

绿树碧檐相掩映，南园北第两参差。平生家国萦怀抱，泪湿春衫鬓脚垂。
人月圆·鬓缘心事随时改
陈知柔（宋代）

鬓缘心事随时改，依旧在天涯。多情惟有，篱边黄菊，到处能华。
早春
俞桂（宋代）

客里匆匆二月春，梅花开后柳争新。
西湖不待清明到，早有寻芳拾翠人。
题束季博山园二十首·西崦
牟巘五（宋代）

行行西崦西，螟色苍然入。
芸芸各归根，我亦坐内息。
寄宁子文
彭汝砺（宋代）

相逢一笑东风前，相别一醉昌江边。我来西山春正妍，未见君子心欲燃。

紫泥诏命鼎来矣，黄卷文章宜勉旃。题柱相如知有志，著鞭无使祖生先。
家山
童玮（清代）

家山弹指已邱墟，积棘丛中问故居。四壁犹存蔽风雨，未应愁绝马相如。
念奴娇
王孝严（宋代）

昨宵灰动，有阶前春草，侵凌春雪。碧玉堂前为寿处，齐祝遐龄千百。夜冷笙箫，庭深灯火，应照梅妆额。容华依旧，向来姑射标格。

独恨绾系日边，东风回首，还有溪山隔。怅望云飞，凝伫久，空使怀英心折。遥折一枝，饱斟花露，再拜瞻南极。愿言来岁，凤池同看春色。
七真山洞云观
程钜夫（元代）

七真之山白云里，绛阙神宫半空起。祁君有志于君成，更赐雄材自天子。

东临沧海西昆崙，森森翠节排天门。三更日射芙蓉色，六月石挂冰霜痕。

山头髣髴清虚府，洞底阴岑太行路。青苔能识六龙车，明月长悬万年树。

峰盘涧复气絪缊，瑶草金芝日日新。君王自有长生药，端拱无为万国春。
三和
刘克庄（宋代）

野色湖光淡复浓，阿香神爻巧相逢。
金篦莫辨烟中树，蜡履难登海上峰。
帝眷驿驰丹诏问，客归亭有白云封。
边无牧马村无犬，击壤何妨作老农。
薛氏镜山
甄龙友（宋代）

我生不是先，偶与前辈隔，
古人犹爱水，况此千丈碧。
孤圆本然犹，万象纷如绎。
行吟鬼破胆，坐钓风生腋。
疏梅逞晨妆，漏月印金璧。
奇峰列云影，平桥涨春泽。
四时如劈剪，一照成虚射。
缅想亭中人，屡憩泉上石。
心空见了了，起觅已他适。
吾诗复何言，镜镜如痕迹。
渔家傲•黄鹤楼边渔艇
董以宁（清代）

孤篷渔艇烟中驾。晴川自写吴绫帕。渔子不知身是画。

呼妇骂。绫钱昨夜存多寡。

网得巨鱼惊又诧。复呼阿妇欢然话。黄鹤楼边閒去耍。

沽酒罢。归来月上山头乍。
流杯
葛胜仲（宋代）

美哉洋洋曲流水，碧可染衣清彻底。我倾山资结茅舍，两载经彻端为此。

春风上巳一月前，小试禊事来水边。胡床醉坐略少长，羽觞轻泛随洄沿。

道人护戒无酒欲，笑挹清波作醽醁。崖蜜相和代引满，自言过免三十六。

随缘戏剧亦何嫌，胜游从来支许兼。久知世味如嚼蜡，未应贪著中边甜。
秣陵道中口占二首
王安石（宋代）

岁熟田家乐，秋风客自悲。
茫茫曲城路，归马日斜时。
与潘子实书
归有光（明代）

有光顿首，子实足下；顷到山中，登万峰，得足下读书处，徘徊惆怅，不能自归。深山荒寂，无与晤言；意之所至，独往独来。思古人而不得见。往往悲歌感慨，至于泪下。

科举之学，驱一世于利禄之中，而成一番人材世道，其敝已极。士方没首濡溺于其间，无复知有人生当为之事。荣辱得丧，缠绵萦系，不可解脱，以至老死而不悟。足下独卓然不惑，痛流俗之沉迷，勤勤恳恳，欲追古贤人志士之所为，考论圣人之遗经于千百载之下。以仆之无似，至仅诲语累数百言。感发之余，岂敢终自废弃！

又窃谓经学至宋而大明，今宋儒之书具在，而何明经者之少也？夫经非一世之书，亦非一人之见所能定。而学者固守沉溺而不化，甚者又好高自大，听其言汪洋恣肆，而实无所折衷：此今世之通患也。故欲明经者，不求圣人之心，而区区于言语之间好同而尚异，则圣人之志，愈不可得而见矣。足下之高明，必有以警愦愦者。无惜教我，幸甚！
西湖竞渡游人有蹂践之厄
高斯得（宋代）

杭州城西二月八，湖上处处笙歌发。
行都士女出如云，骅骝塞路车联辖。
龙舟竞渡数千艘，红旗绿棹纷相戛。
有似昆明水战时，石鲸秋风动鳞甲。
抽钗脱钏解佩环，匝岸游人争赏设。
平章家住葛山下，丽服明妆四罗列。
唤船催入裹湖来，金钱百万标竿揭。
倾湖坌至人相登，万从崩腾遭踏杀。
府门一旦尸如山，生者呻吟肱髀折。
西湖自是天下景，何况遨头古今压。
一时死者何足道，且得嘉话传千叶。
谏君御史门下士，九重天高谁敢说。
溪翁聊尔作歌谣，谨勿传抄取黥刖。
满庭芳·归去来兮
苏轼（宋代）

元丰七年四月一日，余将去黄移汝，留别雪堂邻里二三君子，移仲览自江东来别，遂书以遗之。
归去来兮，吾归何处？万里家在岷峨。百年强半，来日苦无多。坐见黄州再闰，儿童尽楚语吴歌。山中友，鸡豚社酒，相劝老东坡。
云何，当此去，人生底事，来往如梭。待闲看秋风，洛水清波。好在堂前细柳，应念我，莫剪柔柯。仍传语，江南父老，时与晒渔蓑。
江陵
洪咨夔（宋代）

三海先声壮，重城大势连。
竹为人世界，灯结水因缘。
风物诗囊裹，英雄泪眼边。
江平洲露碧，沙市稳开舡。
射亭
钱闻诗（宋代）

射圃亭开郡治东，栾城二咏纪元丰。
品题一出大儒笔，观者于今矍相同。
外光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其八
徐必观（清代）

仰瞻山斗快平生，卿月升华分外明。
手版趋隅叨末座，口碑载外听歌声。
文能训俗关经济，诗到名家本性情。
法曲阳春知寡和，强调唇舌费吟成。
自常熟敲冰行舟半日一夜仅十里
袁说友（宋代）

到晓才通十里冰，颇怜黄帽叹征行。
半篙不下风霜夜，一日之间水陆程。
无复稳时村路滑，不胜危处断桥倾。
驱驰原隰皇华事，筋力犹堪誓此生。
新楼诗二十首。满桂楼
李绅（唐代）

为怜湖水通宵望，不学樊杨却月楼。惟待素规澄满镜，

莫看纤魄挂如钩。卷帘方影侵红烛，绕竹斜晖透碧流。

萧瑟晓风闻木落，此时何异洞庭秋。
送田三端公还鄂州
武元衡（唐代）

孤云迢遰恋沧洲，劝酒梨花对白头。南陌送归车骑合，东城怨别管弦愁。

青油幕里人如玉，黄鹤楼中月并钩。君去庾公应借问，驰心千里大江流。
新雁过妆楼 西湖见倚楼者
吴绮（清代）

水蘸鹅黄。苏堤畔、垂杨尽染波光。画帘青粉，刚靠宋玉东墙。

小阁亭亭人独立，碧阑红袖倚斜阳。无言处，低眸掠鬓，似有思量。

知他因何独自，向杏花影里，尽意凄凉。不疑客在，兰叶艇上端详。

晴湖巧开一镜，便照出、青蛾双黛长。寻春去，怕绿荫成幄、难比伊行。
讼田行
陈藻（宋代）

乐轩世俗文不工，场屋此生难遭逢。
百年饿死真可惜，人命只在田亩中。
远行直到西融州，客装收拾来归休。
江滩象窟百无忧，却陷人心危险头。
海上曾琚本亭户，日在公门骋词诉。
下乡老妪何大娘，小郎遗业孤女当。
主婚老妪贪聘资，将女嫁与曾琚儿。
女将三十年及格，依法卖田何所疑。
乐轩信已因信人，岂识两家俱不仁。
曾琚文约只要钱，钱被何偷反讼田。
牙绯县宰坐县亭，官是堂除岂不精。
老胥代判为纵横，知县依书那得平。
却监媒人宋五九，备钱还我钱何有。
提点八州刑狱使，重念八州冤曲事。
许人越诉榜通衢，有状不禁拦轺车。
轺车晓出平旦归，千人百人周四围。
车中呼入使者笑，观感人多涕沾衣。
笑者笑何意，吾不聪明渠不至。
感者泣何为，赴愬容易殊曩时。
文书山积难稽考，胥吏依前颜色好。
乐轩辞说如直弦，外台判下不改前。
州府监钱何妪还，吏人掌客生艰难。
因循六十日，公事无了毕。
胥徒去复来，索酒需财食。
乐轩一片杞菊怀，遂令奔走生尘埃。
春雨吹散春风回，奇花异奔相迎开。
百千阿堵何足道，呜呼何媪岂人哉。
叱散胥徒吾不取，抱琴横膝眠空斋。
端午内中帖子词 其三 夫人阁
王圭（唐代）

绿艾初垂户，青菰已荐觞。人归宫殿午，偏觉昼阴长。
深村
韩淲（宋代）

已是依山住，更为深村行。莽莽少人迹，幽幽闻鸟声。

忽逢三四家，草树亦敷荣。不觉六七里，烟霭还纵横。
送王鸿胪彦贻得请归养二首 其一
欧大任（明代）

一疏归怀遂，宁论典客官。梦为扇枕恋，游得奉舆□。

华参供调膳，初衣待沐兰。主恩天共远，能不忆长安。
谕儿书
吴汝纶（清代）

忍让为居家美德。不闻孟子之言，三自反乎？若必以相争为胜，乃是大愚不灵，自寻烦恼。人生在世，安得与我同心者相与共处乎？凡遇不易处之境，皆能掌学问识见。孟子“生于忧患”“存乎疢疾”，皆至言也。
答杨明叔送米颂
黄庭坚（宋代）

买竹为我打篱，更送米来作饭。
用此回光反照，佛事一时成办。
不须天下求佛，问取弄臭脚汉。
马卧仙榜其堂曰乔松用韵题赠
成鹫（清代）

所托自高远，悠然思岱宗。审能存劲节，何用寄孤峰。

带砺齐铜柱，风云迈赤松。大夫安足似，千古有犹龙。
日日出东门
苏轼（宋代）

日日出东门，步寻东城游。
城门抱关卒，笑我此何求。
我亦无所求，驾言写我忧。
意适忽忘返，路穷乃归休。
悬知百岁后，父老说故侯。
古来贤达人，此路谁不由。
百年寓华屋，千载归山丘。
何事羊公子，不肯过西州。
题平林秋晓图
王洪（明代）

我昔忝科甲，弱冠登玉堂。绣衣飘芬芳，游历古山川。

高盻邈四海，遐观穷八埏。云物客中变，岁月马上迁。

常忆秋晓时，骑出齐鲁间。沆荡孟诸野，莽苍龟阴田。

四顾不可极，茫茫但云烟。时闻鸡犬声，宁辨陌与阡。

泰山若蹲虎，隐在东南偏。豁然海天白，红日出其巅。

长空独鸟飞，远岫孤云还。林木森成列，矗若箸与盘。

绿者蓊云密，赤者经霜妍。黄碧或间之，綵绘纷相宣。

凉风健马骨，飒踏驰争先。据鞍倒金樽，野中割肥鲜。

仰视天荡荡，高怀浩无边。开口咏远游，思若长河悬。

词锋锐莫敌，挥霍干戈鋋。得意自击节，时复扬其鞭。

别来十馀载，承恩厕英贤。朝游玉堂内，暮直瑶阶前。

顾问日从容，宛然瀛洲仙。时窥山海图，指点穷周旋。

壮游少所历，梦寐亦复然。今者遇夫子，袖图示我观。

明窗试开卷，彷佛如当年。邂逅逢故人，能无谷音欢。

云随目力远，思入秋空玄。长河待巨楫，苍生望深渊。

功成拂衣归，与子同盘桓。
青楼曲刘子雍胡伯清程伯羽同赋 其一
刘炳（明代）

画阑落尽绛桃花，依旧寻芳小径斜。鬓黛压钗金有晕，臂酥凝径玉无瑕。

三千弱水波清浅，十二巫云树碧遮。郎马不来春已暮，泪痕香断湿琵琶。
常禅师塔
楼钥（宋代）

从来猛虎性坚刚，据石依林死不僵。
何待寒林班侍者，千年陪葬祖师傍。